Document ID: 32013R0944

UREDBA KOMISIJE (EU) br. 944/2013
оd 2. listopada 2013.
o izmjeni Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa, za potrebe njezine prilagodbe tehničkom i znanstvenom napretku
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage direktiva 67/548/EEZ i 1999/45/EZ i o izmjeni Uredbe (EZ) br. 1907/2006 (1), a posebno njezinog članka 37. stavka 5. i članka 53.,
budući da:
(1)
U pogledu oznake obavijesti P210 navedene u Prilogu IV. dijelu 1 tablici 6.2. Uredbe (EZ) br. 1272/2008, 5. revizija Globalno usklađenog sustava razvrstavanja i označivanja kemikalija (dalje u tekstu: „GHS”) Ujedinjenih naroda izazvala je promjene koje nisu u potpunosti uzete u obzir u Uredbi Komisije (EU) br. 487/2013 (2). Radi dosljednosti potrebno je omogućiti potpunu usklađenost GHS-a i Uredbe (EZ) br. 1272/2008.
(2)
Prilog VI. dio 3. Uredbe (EZ) br. 1272/2008 sadrži dva popisa opasnih tvari za koje je utvrđeno usklađeno razvrstavanje i označivanje. Tablica 3.1. sadrži popis opasnih tvari za koje je utvrđeno usklađeno razvrstavanje i označivanje na temelju kriterija utvrđenih u Prilogu I. dijelovima 2. do 5. Uredbe (EZ) br. 1272/2008. Tablica 3.2. sadrži popis opasnih tvari za koje je utvrđeno usklađeno razvrstavanje i označivanje na temelju kriterija utvrđenih u Prilogu VI. Direktivi Vijeća 67/548/EEZ od 27. lipnja 1967. o usklađivanju zakona i drugih propisa u odnosu na razvrstavanje, pakiranje i označivanje opasnih tvari (3). Ta dva popisa treba izmijeniti kako bi se uključila ažurirana razvrstavanja za tvari koje su već podložne usklađenom razvrstavanju i nova usklađena razvrstavanja.
(3)
Odbor za procjenu rizika (RAC) Europske agencije za kemikalije (ECHA) dao je mišljenja na prijedloge za usklađeno razvrstavanje i označivanje tvari koje su podnesene ECHA-i u skladu s člankom 37. Uredbe (EZ) br. 1272/2008. Na temelju tih mišljenja te primjedbi koje su primljene od zainteresiranih strana, primjereno je izmijeniti Prilog VI. Uredbi (EZ) br. 1272/2008 kako bi se uskladilo razvrstavanje i označivanje određenih tvari.
(4)
Usklađena razvrstavanja utvrđena u Prilogu VI. dijelu 3. Uredbe (EZ) br. 1272/2008 kako je izmijenjena ovom Uredbom ne bi trebalo primijeniti odmah budući da će operaterima trebati određeno vrijeme da označivanje i pakiranje tvari i smjesa prilagode novom razvrstavanju i da prodaju postojeće zalihe. Osim toga, operaterima će biti potrebno određeno vrijeme kako bi se uskladili s obvezama registriranja koje proizlaze iz novih usklađenih razvrstavanja za tvari koje su razvrstane kao kancerogene, mutagene ili reproduktivno toksične tvari kategorije 1.A i 1.B (tablica 3.1.) i kategorija 1. i 2. (tablica 3.2.) ili kao tvari vrlo toksične za vodene organizme koje u vodenom okolišu mogu uzrokovati dugoročne učinke, a posebno s obvezama određenim u članku 23. Uredbe (EZ) br. 1907/2006 Europskog parlamenta i Vijeća od 18. prosinca 2006. o registriranju, ocjenjivanju, odobravanju i ograničavanju kemikalija (REACH) i osnivanju Europske agencije za kemikalije i o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (4).
(5)
U vezi sa smolom, ugljenim katranom, visokotemperaturnom (EZ broj: 266-028-2), trebat će produžiti razdoblje kako bi se operaterima omogućilo da ispune obveza koje proizlaze iz novih usklađenih razvrstavanja za tvari koje su razvrstane kao vrlo toksične za vodene organizme koje u vodenom okolišu mogu uzrokovati dugoročne učinke, a posebno s obvezama određenim u članku 3. i Prilogu III. Direktivi 2008/68/EZ Europskog parlamenta i Vijeća od 24. rujna 2008. o kopnenom prijevozu opasnih tvari (5). Stoga je potrebno predvidjeti dulje prijelazno razdoblje prije početka primjene usklađenog razvrstavanja.
(6)
U vezi s tvari galijevim arsenidom (EZ broj: 215-114-8), RAC je u postupku usvajanja novog mišljenja za razred opasnosti „reproduktivno toksično”. Stoga se taj razred opasnosti ne bi smio nalaziti u Prilogu VI. Uredbi (EZ) br. 1272/2008 dok to mišljenje ne postane konačno.
(7)
U vezi s tvari poliheksametilen biguanid hidroklorid (CAS broj 27083-27-8 ili 32289-58-0), novi su znanstveni podaci postali dostupni za razred opasnosti „akutna toksičnost (udisanje)”, što sugerira da razvrstavanje tog razreda opasnosti prema preporukama iz RAC-ova mišljenja koje je utemeljeno na starijim podacima možda nije odgovarajuće. Stoga se taj razred opasnosti ne bi smio nalaziti u Prilogu VI. Uredbi (EZ) br. 1272/2008 dok RAC ne da mišljenje utemeljeno na novim podacima, a svi ostali razredi opasnosti koji su bili obuhvaćeni ranijim mišljenjem RAC-a bi se trebali nalaziti u njemu.
(8)
U skladu s prijelaznim odredbama Uredbe (EZ) br. 1272/2008 koje dopuštaju dobrovoljnu primjenu novih odredbi u ranijoj fazi, dobavljačima bi trebalo biti omogućeno da primjenjuju usklađena razvrstavanja utvrđena u Prilogu VI. dijelu 3. Uredbe (EZ) br. 1272/2008 kako je izmijenjena ovom Uredbom i da u skladu s njima dobrovoljno prilagođavaju označivanje i pakiranje prije datuma na koje usklađena razvrstavanja postaju obvezna.
(9)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Uredba (EZ) br. 1272/2008 izmjenjuje se kako slijedi:
1.
Prilog VI. izmjenjuje se u skladu s Prilogom I. ovoj Uredbi;
2.
Prilog VI. dio 3. izmjenjuje se kako slijedi:
(a)
tablica 3.1. izmjenjuje se kako slijedi:
i.
unosi određeni u Prilogu VI. Uredbe (EZ) br. 1272/2008 koji odgovaraju unosima određenima u Prilogu II. ovoj Uredbi zamjenjuju se unosima određenima u Prilogu II. ovoj Uredbi;
ii.
unosi određeni u Prilogu III. ovoj Uredbi umeću se prema redoslijedu unosa određenom u tablici 3.1.;
(b)
tablica 3.2. izmjenjuje se kako slijedi:
i.
unosi određeni u Prilogu VI. Uredbi (EZ) br. 1272/2008 koji odgovaraju unosima određenima u Prilogu IV. ovoj Uredbi zamjenjuju se unosima određenima u Prilogu IV. ovoj Uredbi;
ii.
unosi određeni u Prilogu V. ovoj Uredbi umeću se prema redoslijedu unosa određenom u tablici 3.2.;
Članak 2.
1. Odstupajući od članka 3. stavka 2. tvari i smjese mogu do 1. prosinca 2014. odnosno 1. lipnja 2015. biti razvrstane, označene i pakirane u skladu s Uredbom (EZ) br. 1272/2008 kako je izmijenjena ovom Uredbom.
2. Odstupajući od članka 3. stavka 2. za tvari razvrstane, označene i pakirane u skladu s Uredbom (EZ) br. 1272/2008 i stavljene na tržište do 1. prosinca 2014. ne zahtijeva se da budu ponovno označene i ponovno pakirane u skladu s Uredbom (EZ) br. 1272/2008 kako je izmijenjena ovom Uredbom do 1. prosinca 2016.
3. Odstupajući od članka 3. stavka 2. za mješavine razvrstane, označene i pakirane u skladu s Direktivom 1999/45/EZ Eruopskog parlametna i Vijeća (6) ili Uredbom (EZ) br. 1272/2008 i stavljene na tržište do 1. lipnja 2015. ne zahtijeva se da budu ponovno označene i ponovno pakirane u skladu s Uredbom (EZ) br. 1272/2008 kako je izmijenjena ovom Uredbom do 1. lipnja 2017.
4. Odstupajući od članka 3. stavka 3. usklađena razvrstavanja utvrđena Prilogom VI. dijelom 3. Uredbe (EZ) br. 1272/2008 kako je izmijenjena ovom Uredbom mogu se primjenjivati prije datuma navedenih u članku 3. stavku 3.
Članak 3.
1. Ova Uredba stupa na snagu dvadesetog dana od dana objave u Službenom listu Europske unije.
2. Članak 1. stavak 1. primjenjuje se na tvari od 1. prosinca 2014., a na smjese od 1. lipnja 2015.
3. Članak 1. stavak 2. primjenjuje se od 1. siječnja 2015. na sve unose osim na unos smola, ugljeni katran, visokotemp. (EZ br. 266-028-2), za koji će se od 1. travnja 2016. primjenjivati članak 1.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. listopada 2013.

Labels: 1
20
7
0
3
12